Diari Oficial de la Generalitat Valenciana


Sumari del DOGV 8282, del 26-04-2018 (2018/3350)

RESOLUCIÓ de 7 de març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 243/93-AIA Villagordo del Cabriel.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8282

Data del DOGV
:   26-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3350


Data del document
:   07-03-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Villargordo del Cabriel
    * impacte ambiental

RESOLUCIÓ de 7 de març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 243/93-AIA Villagordo del Cabriel. [2018/3350]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 243/93-AIA Villagordo del Cabriel.  
  
«Declaració d'impacte ambiental  
Expedient: 243/93-AIA.  
Títol: Explotació d'arenes Contreras situada en l'àmbit de la concessió minera 2461.  
Promotor: Suministro de Arcillas, SA.  
Autoritat substantiva: Servei Territorial d'Indústria i Energia de València.  
Localització: paratge Casas de Moluengo. Parcel·les 668, 667, 654, 655, 656, 657, 653, 652, 645, 723, 651, 740, 650, 646, 648, 644, 647, 643 del polígon 6 i les parcel·les 214, 213, 212, 215, 216, 263, 262, 261, 217, 218, 220, 219, 224, 223, 222, 221, 206, 207, 208, 201, 202, 199, 209, 210, 211, 162, 182a del polígon 7 del terme de Villargordo del Cabriel.  
  
Descripció del projecte  
Les dades de la descripció del projecte s'han extret de la documentació aportada, composta per l'estudi d'impacte ambiental i el pla de restauració, ja que no es va aportar projecte d'explotació.  
La superfície d'explotació proposada comprén 55,2600 ha i afecta totalment o parcialment les parcel·les 668, 667, 654, 655, 656, 657, 653, 652, 645, 723, 651, 740, 650, 646, 648, 644, 647, 643 del polígon 6 i les parcel·les 214, 213, 212, 215, 216, 263, 262, 261, 217, 218, 220, 219, 224, 223, 222, 221, 206, 207, 208, 201, 202, 199, 209, 210, 211, 162, 182a del polígon 7 del terme de Villargordo del Cabriel. Es respecta una superfície de 8.920 m² corresponent a l'enclavament que suporta les ruïnes de Casas de Moluengo i les edificacions annexes, per la qual cosa la superfície d'explotació és de 54,3680 ha.  
El mètode d'explotació proposat és a cel obert per bancs, s'inicia en la part nord-est a la cota 900, avança en direcció nord-est, en un total de huit fases, i la cota superior arriba als 940 m.  
  
Es projecta simultaniejar en cada una de les fases l'explotació i la restauració dels terrenys afectats en la fase anterior, utilitzant per a això els estèrils i el sòl vegetal emmagatzemats diferencialment. La terra vegetal s'arreplegarà formant piles de superfície aplanada d'alçària no superior a 1,5 m, i es revegetarà amb lleguminoses i gramínies de ràpid creixement. Els estèrils s'emmagatzemaran en runars per a utilitzar-los gradualment en el farciment d'aquells sectors en què s'haja aconseguit la profunditat d'explotació.  
En els terrenys contigus a l'explotació es proposa una àrea de viver, una àrea per a l'arreplega de terra vegetal i abocador provisional per a l'emmagatzematge en la primera fase d'explotació.  
La cota final inferior serà de 890 en la part NO i 900 en la part SE (8a fase), facilitant així l'evacuació de les aigües d'escolament cap a un canal de desaigüe que es construirà cap al barranc del Moluengo, tributari del riu Cabriol, que està a uns 200 m del límit NO de la zona de labors prevista. Així mateix, es projecten rases perimetrals en la cota superior de l'explotació de secció trapezoïdal amb dimensions 1x0,5 m i bermes en la capçalera dels talussos.  
La remodelació del terreny projectada és la formació de bancals de 10 m d'alçària i altiplà de 4 m quedant un talús de 26.  
Una vegada remodelat el terreny, amb els seus talussos i la xarxa de drenatge, es procedirà a regenerar el sòl a partir de la terra fèrtil emmagatzemada i mantinguda durant el període d'explotació, que s'estendrà amb una grossària mínima de 10 cm. En cas de no tindre prou sòl edàfic, es preveu utilitzar horitzó A amb les esmenes necessàries per a aconseguir una bona estructura i adob de matèria orgànica d'assimilació lenta.  
  
Es proposa la plantació de vinya en la plaça d'extracció i la repoblació amb Pinus halepensis en els talussos i altiplans, amb marc de plantació de 2,5x2,5 m i 2,0x4 m, respectivament.  
  
Tramitació administrativa  
El 23 de novembre de 1993 s'incoa l'expedient d'avaluació d'impacte ambiental amb la recepció de l'escrit de la Direcció Territorial de València de la Conselleria d'Indústria Comerç i Turisme i de la documentació annexa a aquesta relativa a la concessió derivada del permís d'investigació Contreras núm. 2461, composta pel pla de restauració i l'estudi d'impacte ambiental.  
La documentació presentada es va sotmetre a consulta de les administracions següents:  
- Ajuntament de Villargordo del Cabriel.  
- Direcció General de Patrimoni Cultural.  
- Servei Territorial de Medi Ambient de València.  
El 26 de gener de 1994 es reben de la Direcció General de Patrimoni Cultural els informes d'Arqueologia i Etnologia, d'Inspecció de Patrimoni Artístic i Etnològic.  
El 17 de febrer de 1995 es rep un certificat del Servei Territorial d'Indústria i Energia de València que comunica el resultat de la informació pública. L'anunci es va publicar en el BOP de València núm. 300, de 19 de desembre de 1994, sense que s'hi hagen presentat al·legacions en el termini establit de 30 dies hàbils.  
El 25 d'abril es reitera l'informe al Servei Territorial de Medi Ambient de València.  
El 20 d'abril de 1995 se sol·licita al promotor l'ampliació de documentació relativa a un estudi de patrimoni cultural, així com el pla de superposició de les parcel·les afectades amb el planejament vigent i amb el sòl de titularitat pública.  
L'11 de maig de 1995 el promotor remet un escrit d'al·legacions en relació amb la possible afecció al patrimoni cultural, i trasllada les al·legacions a la Direcció General de Patrimoni Cultural el 12 de juliol de 1995.  
El 25 de juliol de 1995 es reitera l'ampliació sol·licitada en relació amb els plans sol·licitats.  
El 23 d'agost de 1995 la Direcció General de Patrimoni Cultural remet els informes sobre el document de prospecció arqueològica realitzat pel promotor i indica que el projecte ha d'assumir les de mesures de protecció proposades en el dit document.  
El 5 de setembre de 1995, l'Ajuntament remet al·legacions al projecte per trobar-se en zona de protecció arqueològica. El mateix escrit de l'Ajuntament es rep de la Direcció General de Patrimoni Artístic el dia 27 de setembre de 1995.  
El 18 d'octubre de 1995 es remet a l'Ajuntament una còpia de l'informe arqueològic realitzat pel promotor i els informes de l'òrgan competent en matèria de patrimoni evacuats sobre la dita documentació.  
  
El 14 de febrer de 1996 el Servei Territorial d'Indústria i Energia reclama la declaració d'impacte ambiental i comunica la recepció de l'escrit d'objeccions de l'Ajuntament rebut des de la Direcció General de Patrimoni. Els dies 6 d'agost de 1998 i 26 d'octubre de 1999 i el 4 de febrer de 2000 es registren sol·licituds de reiteració de la declaració d'impacte ambiental tant del promotor com del Servei Territorial d'Indústria.  
El 22 de març de 2000 es reitera la sol·licitud d'informe a la Direcció Territorial de Medi Ambient de València i al Servei de Gestió Forestal dels serveis centrals.  
El 27 de juny de 2000 es rep l'informe del Servei Territorial de Medi Ambient de València.  
El 3 de febrer de 2004 consta en l'expedient l'avís de caducitat al promotor.  
El 6 d'abril de 2006 el Servei Territorial d'Indústria i Energia reitera la sol·licitud de la declaració d'impacte ambiental i de nou el 17 de març de 2010 i el 7 de gener de 2014.  
  
Afeccions legals  
Analitzada la documentació presentada, revisada la cartografia disponible en el sistema d'informació territorial de la Conselleria d'Infraestructures, Territori i Medi Ambient i la informació detallada en les contestacions a les consultes efectuades, s'enumeren a continuació les afeccions legals i/o ambientals de rellevància detectades en el procés d'avaluació:  
- Patrimoni natural i biodiversitat.  
- Espai protegits. L'àrea objecte d'explotació queda integrada en les figures de protecció següents:  
- Xarxa Natura 2000 s'ubica en l'àmbit de la Zona d'Especial Interés per a les Aus d'acord amb la Directiva 79/409/CEE, de 2 d'abril, relativa a la conservació de les aus silvestres Gorges del Cabriol.  
  
- Parc Natural de les Gorges del Cabriol. L'activitat proposada se situa en l'àmbit del Parc Natural de les Gorges del Cabriol i més concretament en la zona ZUC (zona d'usos compatibles d'acord amb el Decret 45/2011, de 29 d'abril, del Consell, pel qual s'aprova el Pla rector d'ús i gestió del Parc Natural de les Gorges del Cabriol.  
  
- Flora. D'acord amb la cartografia d'hàbitats a escala 1:1000, les formacions predominants en l'àrea forestal situades en l'àmbit de l'àrea a explotar en els terrenys contigus són matolls arborescents de Juniperus spp (5210), pinedes mediterrànies de pins mesògens (9540) i prats humits mediterranis d'herbes altes (6420).  
  
- Fauna. Com a espècies prioritàries en l'àrea d'explotació o en el seu entorn pròxim, s'han inventariat el cotoliu (Lullulla arborea), el talpó de cabrera (Microtus cabrerae) i el carranc de riu (Austropotamobius pallipes).  
- Terrenys forestals. L'àrea afecta parcialment terrenys forestals estratègics i comuns, d'acord amb el Pla d'acció territorial forestal de la Comunitat Valenciana, part dels quals se situen en l'àmbit de la forest d'utilitat pública V099 Peña Blanca i agregats.  
- Infraestructura verda i paisatge. D'acord amb els plans d'ordenació del Pla d'acció territorial d'infraestructura verda i paisatge (en tramitació), l'àrea afectada per l'explotació està inclosa en l'àmbit dels paisatges associats al corredor del Xúquer i més concretament al PRR16 Gorges del Cabriol, Mola de Cortes i Massís del Caroig.  
  
Així mateix, els terrenys formen part de la infraestructura verda a escala regional per la seua pertinença al parc natural, forest d'utilitat pública, zona ZEPA etc.  
- Domini públic hidràulic i xarxa de drenatge.  
Encara que no estan definits els llits en l'àrea afectada per l'explotació, els terrenys on es projecta l'explotació conformen la capçalera del barranc de Moluengo, afluent per l'esquerra del riu Cabriol.  
  
- Patrimoni cultural.  
D'acord amb la prospecció arqueològica realitzada l'explotació afecta directament el jaciment ibèric denominat Casas de Moluengo. D'acord amb les dades de la Conselleria de Cultura i en la mateixa prospecció en l'entorn pròxim es coneixen altres jaciments com Casa Zapata, Virgencita i Hoya del Espedrón, Los Tollos, Los Pocicos o la Serra del Rubial.  
- Riscos anuals i induïts.  
- Risc d'inundació. Les cotes més baixes (entorn de les ruïnes de Casas de Moluengo estan cartografiades com a àrees amb perillositat geomorfològica d'acord amb la cartografia de revisió del Pla d'acció territorial de prevenció de risc d'inundació (PATRICOVA) en tramitació.  
- Risc d'incendi forestal. L'àrea és un enclavament agrícola en un entorn forestal per la qual cosa el risc d'incendi és elevat.  
- Infraestructures  
L'àrea d'explotació és travessada per la línia elèctrica de 400 kV. SET Catadau-SET Olmedilla, i se n'ubicarà un suport en la parcel·la 645 del polígon 6.  
- Rutes, sendes i àrees recreatives.  
L'àrea està inclosa en la senda de xicotet recorregut PRCV 29 Serra del Rubial.  
  
Planejament urbanístic  
El planejament vigent són les normes subsidiàries de Villagordo del Cabriel de 1985, en les quals l'àrea d'explotació està qualificada com a sòl no urbanitzable de protecció paisatgística, forestal i ecològica.  
  
  
Consultes a les administracions afectades  
La documentació presentada es va sotmetre a consulta de les administracions següents:  
- Ajuntament de Villargordo del Cabriel.  
- Direcció General de Patrimoni Cultural.  
- Servei Territorial de Medi Ambient de València.  
Informes sectorials:  
- Patrimoni Cultural.  
El 26 de gener de 1994 es rep l'informe de la Direcció General de Patrimoni Cultural que inclou al seu torn:  
- Informe del Servei d'Arqueologia i Etnologia en què s'indica que no hi ha inventari i que ha de realitzar-se el corresponent estudi de patrimoni, d'acord amb la mateixa Llei d'impacte ambiental.  
  
- Informe de la Unitat i Inspecció de Patrimoni Artístic en què es posa de manifest l'existència de ruïnes, probablement corresponents a restes d'un poblat ibèric d'indubtable interés, per la qual cosa sol·liciten que siga avaluat el possible impacte de l'explotació sobre els dits elements patrimonials.  
- Informe etnològic. Apunta l'existència d'elements etnològics situats en Casas de Moluengo: aljub, corral i ruïnes; s'ha de comprovar per mitjà del corresponent estudi el valor dels béns mencionats i la seua possible afecció.  
- Servei Territorial de Medi Ambient de València:  
El 27 de juny de 2000, es rep l'informe del Servei Territorial en què s'indica que no resulten afectades vies pecuàries, amb les conclusions següents:  
1. Les forests catalogades d'utilitat pública i classificades com a sòl no urbanitzable d'especial protecció tenen prohibida qualsevol tipus d'activitat extractiva segons el que s'ha assenyalat en l'article 9 de la Llei 4/1992, del sòl no urbanitzable.  
2. Les activitats extractives de la secció C es poden tramitar com a ocupació en forest catalogada, sempre que com explicita la Llei 3/1993, forestal de la Comunitat Valenciana, l'interés particular siga compatible amb la utilitat pública de la forest i prevalga l'interés miner sobre l'interés forestal mediambiental. En aquest cas, no s'observa que concórrega cap de les circumstàncies expressades, per la qual cosa s'emet informe negatiu de l'actuació prevista.  
- Ajuntament de Villargordo del Cabriel.  
L'Ajuntament remet, al gener de 1994, un escrit que indica que el planejament urbanístic assenyala l'àrea d'explotació com a àrea de jaciments arqueològics.  
Posteriorment, el 5 de setembre de 1995 remet una comunicació on reitera el valor cultural i paisatgístic de l'àrea, reflectit en les Normes subsidiàries i insta a vigilar i conservar els espais protegits establits en el planejament vigent.  
  
Consideracions ambientals  
La superfície d'explotació se situa en una vall interior de la Serra del Rubial, en l'entorn de Casas de Moluengo, conformat per terrenys majoritàriament d'ús agrícola de secà i dividit per una franja de terreny forestal que parcialment forma part de la forest d'utilitat pública V099 Peña Blanca i agregats.  
L'àrea objecte d'explotació s'emmarca, d'acord amb el planejament vigent, tant en el moment de la sol·licitud com en l'actualitat (Normes subsidiàries de 1985) en sòl qualificat com a sòl no urbanitzable de protecció paisatgística, forestal i ecològica, la qual cosa reflecteix, en principi, l'existència de valors dignes de protecció.  
El mapa geocientífic que recopila els coneixements mediambientals amb major incidència en l'ordenació del territori de la província de València, publicat posteriorment (1986) pel Servei de Recursos Geològics de la Diputació Provincial de València, inclou l'àrea d'explotació en la unitat denominada «Calcàries, dolomies, margues i gres de la Serra del Rubial», pertanyent al sistema de relleus aïllats de l'ambient altiplà Requena- Utiel, i li assigna el màxim valor per a la conservació (5 molt alt).  
L'àrea és rellevant des de del punt de vista de patrimoni cultural tal com va assenyalar l'Ajuntament de Villargordo del Cabriel en els seus informes, confirmat per la prospecció arqueològica realitzada sobre l'àmbit d'explotació. En la memòria arqueològica de la dita prospecció s'indica que l'existència del jaciment de Casas de Moluengo i d'altres tres jaciments (Casa Zapata, Virgencita i Hoya del Espedrón) situats en una distància menor d'1 km evidencia una certa concentració d'assentaments ibèrics en el territori. Es delimita el jaciment ibèric denominat Casas de Moluengo, parcialment destruït per una antiga explotació d'arenes, ja que en els talls existents és visible el paquet sedimentaris corresponent a l'assentament ibèric, i les àrees amb notable quantitat de ceràmica ibèrica en superfície.   
L'àrea on s'han localitzat restes arqueològiques comprén totalment o parcialment les fases d'explotació 1 a 5 d'acord amb la documentació gràfica de l'estudi d'impacte ambiental i el pla de restauració aportats pel promotor.  
El valor ambiental de la unitat ambiental a què pertanyen els terrenys objecte d'explotació ha sigut ratificat per les figures de protecció ambiental que han sigut declarades o tramitades amb posterioritat (vegeu apartat d'afeccions ambientals); destaca la seua inclusió en l'àmbit del Parc Natural de les Gorges del Cabriel i més concretament en la Zona d'Ús Compatible (ZUC).  
Les característiques i la funcionalitat dels terrenys inclosos en l'àrea d'usos compatibles queden perfectament definides en la secció cinquena del PRUG i més concretament en els articles 61 i 62 que estableixen:  
  
«Article 61. Caracterització  
Constitueixen aquesta categoria aquells espais de marcada singularitat paisatgística en què es desenvolupen matolls i els aprofitaments productius tradicionals centrats en cultius agrícoles i forestals.  
  
Els camps de cultiu abandonats i les àrees degradades actualment existents dins de l'àmbit d'afecció d'aquesta categoria estaran, així mateix, subjectes a normes particulars corresponents a aquest PRUG, i es promourà el manteniment de l'activitat agrícola tradicional.  
En aquests espais resulta imprescindible limitar la realització d'activitats constructives i transformadores del medi, exceptuant-ne aquelles estrictament necessàries per al manteniment de l'aprofitament agrari i de les activitats permeses establides en el PORN que resulten compatibles amb la preservació de les seues característiques i valors protegits.  
  
Article 62. Localització geogràfica  
L'espai ocupat per camps de cultiu, forestal i matoll i algunes àrees enclavades en zones boscoses, en general es tracta de les principals àrees ubicades al marge esquerre del riu Cabriel que són les conques receptores en l'àmbit del Parc Natural».  
En concordança amb el paper que els terrenys pertanyents a la zona ZUC exerceixen en la conservació de l'espai natural protegit, la normativa del PRUG estableix els usos permesos (article 63) i els usos prohibits (article 64) que literalment indica:  
«1. Es consideren usos prohibits amb caràcter general qualsevol ús o activitat que comporte impacte visual, acústic, lumínic, degradació ambiental o disminució de la coberta vegetal, com ara les activitats extractives, abocadors, runars i activitats esportives que puguen comportar degradació del medi natural.  
2. Queden específicament prohibits els usos establits en el PORN».  
  
  
Consideracions jurídiques  
El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, amb la resolució administrativa prèvia que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu Reglament, annex I, apartat 1.h.  
  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental en la Llei 2/1989, de 3 de març, de la Generalitat Valenciana, i en les altres disposicions que s'hi apliquen.  
L'article 5 de la Llei 2/1989, de 3 de març, d'impacte ambiental, atribueix a l'òrgan mediambiental la competència en formulació de la declaració d'impacte ambiental dels projectes sotmesos a aquesta.   
  
L'article 15 del Decret 8572013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar no acceptable, des del punt de vista ambiental, l'explotació d'arenes Contreras, situada en l'àmbit de la concessió minera núm. 2461, promoguda per Suministro de Arcillas, SA, al terme municipal de Villargordo del Cabriel, per considerar que és una activitat incompatible amb la preservació d'una àrea d'elevat valor ambiental i cultural, tal com ha quedat exposat en l'apartat de consideracions ambientals de la part expositiva d'aquesta resolució.  
  
Segon  
Notificar a les persones interessades que contra aquesta resolució, per ser un acte de tràmit, no es pot interposar cap recurs, sense perjudici que puguen utilitzar-se els mitjans que en defensa dels seus drets es consideren pertinents.  
  
Tercer  
Publicar aquesta declaració d'impacte ambiental en el Diari Oficial de la Generalitat Valenciana de la manera reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
  
València, 15 de juliol de 2014.- El director general d'Avaluació Ambiental i Territorial: Juan Giner Corell.»  
  
València, 7 de març de 2018.- El director general de Medi Natural i d'Avaluació Ambiental: Antoni Marzo i Pastor.